Pozdrav počitnicam in vodne igre

Ko se prične poletje in ko je v šoli zares vroče, potem nam misli nehote uhajajo k možnostim ohladitve. Najraje bi imeli na igrišču bazen, kakšen velik tuš in nekaj kopalk, ki bi jih uporabili kar na prostem. Tako se je pričela naša ideja za zelo zanimiv dan in organizirali smo vodne igre.

Pozor, pripravljeni, zdaj je odmevalo pred šolo na POŠ Bučka pred pričetkom počitnic. Vriskanje, smeh in vsesplošen direndaj ste lahko slišali ta dan v dopoldanskem času.

Učenci so tekmovali v različnih igrah in vmes tudi namenoma postajali mokri. Si predstavljate, da morate s šolsko gobo prinesti čim več vode v vedro ali pa prenesti polne kozarce vode na pladnju do konca igrišča ali pa ohraniti na rjuhi čim več vodnih balonov s tem, da je rjuho potrebno neprestano dvigovati v zrak. Možnosti za mokre dejavnosti je veliko. Nekaj igre je našim učencem predstavljalo težjo nalogo, a so jo seveda dobro opravili.

V vsestranski vodni akciji sta sodelovala dolgoletna gasilca g. Metod Blatnik in g. Sandi Kumljanec. Slednji je z gasilskim vozilom pričaral pravi velik vodni tuš in znatno “pošprical” še sebe.

Za uspešno izvedeno vodno akcijo se iskreno zahvaljujemo PDG Bučka.

Želimo vam prijetne počitnice in brezskrben začetek novega šolskega leta!

Učenci in učiteljice POŠ Bučka